b'\n_START_ARTICLE_\nSari Taussi\n_START_PARAGRAPH_\nSari Taussi on suomalainen toimittaja ja syyskuusta 2012 alkaen Yleisradion Kaukoid\xc3\xa4n-kirjeenvaihtaja, asemapaikkanaan Peking._NEWLINE_Taussi opiskeli tiedotusoppia, sosiologiaa, kirjallisuustiedett\xc3\xa4 ja filosofiaa ja valmistui valtiotieteiden maisteriksi Helsingin yliopistosta. H\xc3\xa4n oli kes\xc3\xa4toimittajana Kymen Sanomissa ja kaksi kes\xc3\xa4\xc3\xa4 Helsingin Sanomissa. Vuonna 1984 h\xc3\xa4n sai paikan Yleisradion radiouutisten s\xc3\xa4hketoimittajana. 1980-luvun loppuvuosina Taussi toimi kaksi vuotta YK:n vapaaehtoisjoukoissa Thaimaassa Mekongjoen kehitt\xc3\xa4miskomission tiedotusteht\xc3\xa4viss\xc3\xa4. T\xc3\xa4m\xc3\xa4n j\xc3\xa4lkeen Taussi alkoi erikoistua kansainv\xc3\xa4lisiin aiheisiin ja ymp\xc3\xa4rist\xc3\xb6kysymyksiin. H\xc3\xa4n opiskeli koulutusvapaallaan vuonna 2005 Chiang Main yliopistossa Thaimaassa.'